b'\n_START_ARTICLE_\nKommunism\n_START_SECTION_\nTeoorias\n_START_PARAGRAPH_\nKommunism v\xc3\xb5i kommunistlik \xc3\xbchiskonnakorraldus kui teoreetiline sotsiaalne ja majanduslik s\xc3\xbcsteem on egalitaarse \xc3\xbchiskonna t\xc3\xbc\xc3\xbcp, kus ei ole eraomandit ega sotsiaalseid klasse, riiki ega perekonda. Kommunismis on k\xc3\xb5ik varad ja tootmisvahendid \xc3\xbchiskondlikus omandis ja k\xc3\xb5ik inimesed on v\xc3\xb5rdsed nii sotsiaalselt kui majanduslikult. Kuulsaim kommunistliku \xc3\xbchiskonna p\xc3\xb5him\xc3\xb5te on: Iga\xc3\xbchelt vastavalt tema v\xc3\xb5imalustele ja iga\xc3\xbchele vastavalt tema vajadustele. Kommunistliku \xc3\xbchiskonna teoreetilised alused esinevad n\xc3\xa4iteks Friedrich Engelsi teoses "Perekonna, riigi ja eraomandi tekkimine".\n_START_SECTION_\nPraktikas\n_START_PARAGRAPH_\n"Kommunism", "kommunistlik riik" ja "kommunistlik re\xc5\xbeiim" on l\xc3\xa4\xc3\xa4nemaailmas laialdaselt kasutatavad terminid kommunistliku partei v\xc3\xb5imu all olevate riikide ja neis valitseva korra kohta._NEWLINE_Oma korra nimetamisel kasutati "kommunismi" asemel v\xc3\xa4ljendeid "sotsialism" ja "sotsialistlik riik", sest vastavalt teooriale pidi sotsialism olema alles \xc3\xbcleminekuaste kommunismile.\n_START_SECTION_\nKommunistlik ideoloogia\n_START_PARAGRAPH_\nKommunism kui ideoloogia v\xc3\xb5i teooria on vaadete, seisukohtade, ideede s\xc3\xbcsteem v\xc3\xb5i maailmavaade, mis toetab ja p\xc3\xb5hjendab kommunistiku \xc3\xbchiskonnakorralduse loomist ning arendab selle loomise ideid. Kommunist on inimene, kes toetab kommunismi ideoloogiat. Selles t\xc3\xa4henduses kasutas seda m\xc3\xb5istet n\xc3\xa4iteks Lenin, r\xc3\xb5hutades "kommunismi \xc3\xb5ppimise" vajadust.\n_START_SECTION_\nKommunistlik liikumine\n_START_PARAGRAPH_\nKommunism kui poliitiline liikumine on osa laiemast, sotsialistlikust liikumisest. Selles t\xc3\xa4henduses kasutas seda m\xc3\xb5istet n\xc3\xa4iteks Lenin oma teoses ""Pahempoolsuse" lastehaigus kommunismis". Kommunistid erinevad sotsialistidest n\xc3\xa4iteks selle poolest, et nad pooldavad kapitalistlikult \xc3\xbchiskonnalt kommunistlikusse ideaal\xc3\xbchiskonda \xc3\xbcleminekut revolutsioonilisel teel. 21. sajandi sotsiaaldemokraatial ei ole enam kommunistidega kuigi palju \xc3\xbchiseid vaateid, ehkki Karl Marx, Friedrich Engels jt on m\xc3\xb5lema liikumise jaoks autoriteedid.\n_START_SECTION_\nS\xc3\xb5na ajalugu\n_START_PARAGRAPH_\nS\xc3\xb5nad "kommunism" ja "kommunist" tulid kasutusele Prantsusmaal p\xc3\xa4rast 1830. aasta revolutsiooni. Tavakeelde j\xc3\xb5udsid nad 1840ndatel. Aastal 1840 korraldati Pariisis esimene communist banquet. Terminit kasutati ka utoopilise sotsialisti \xc3\x89tienne Cabet\' toetajate nimetamisel. S\xc3\xb5na \'kommunism\' tuleb prantsuse keelest, kus seda v\xc3\xb5ib t\xc3\xb5lkida nii kommuun, omavalitsuslik k\xc3\xbcla ehk kogukond kui ka communaut\xc3\xa9, \xc3\xbchisomand. Hiljem marksistid kasutasid seda s\xc3\xb5na nii, et selles sisaldusid m\xc3\xb5lemad elemendid. S\xc3\xb5na \'kommunism\' tuli kasutusele Inglismaal prantsuse kommunistidest maapagulaste kaudu ja sel oli v\xc3\xb5itluslik t\xc3\xa4hendus vastandina rahumeelsele m\xc3\xb5istele \'sotsialism\'. Seep\xc3\xa4rast kasutasid Karl Marx ja Friedrich Engels seda s\xc3\xb5na \'kommunism\' Kommunistliku partei manifestis.\n_START_SECTION_\nKommunismi kuriteod\n_START_PARAGRAPH_\nK\xc3\xb5ige tuntumaks on s\xc3\xb5na \'kommunism\' teinud N\xc3\xb5ukogude Liidus 1917\xe2\x80\x931991 valitsenud re\xc5\xbeiim, mis hukutas k\xc3\xbcmneid miljoneid inimesi._NEWLINE_1917\xe2\x80\x931991 N\xc3\xb5ukogude Liidus toimunu ja tema poolt naaberriikides kordasaadetu on 20. sajandi \xc3\xbcks suuremaid inimsusvastaseid kuritegusid. Ka \xc3\xbckski teine kommunistlik re\xc5\xbeiim ei ole v\xc3\xb5imul p\xc3\xbcsinud ilma ulatuslike inimsusvastaste kuritegude toimepanekuta ning demokraatlikke vabadusi ja opositsioonilisi poliitilisi organisatsioone l\xc3\xa4mmatamata. Kommunism on \xc3\xbcks totalitaarseid ideoloogiaid koos fa\xc5\xa1ismi, \xc3\xa4\xc3\xa4rmusteokraatia ja teistega. Prantsuse ajaloolaste "Kommunismi musta raamatu" andmeil on kommunistlikud re\xc5\xbeiimid h\xc3\xa4vitanud \xc3\xbcle 100 miljoni inimese.'